ΔΙΑΤΑΞΗ ΤΟΥ ΠΡΩΤΟΔΙΚΕΙΟΥ (τέταρτο τμήμα)
της 26ης Απριλίου 2007
Υπόθεση T-415/04
Tebaldi κ.λπ.
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Υπάλληλοι – Προαγωγή – Περίοδος προαγωγών 2003 – Μη προαγωγή – Χορήγηση μορίων προαγωγής – Προδήλως απαράδεκτο»
Αντικείμενο: Προσφυγή με αντικείμενο αίτημα ακυρώσεως, κυρίως, του πίνακα των προαχθέντων κατά βαθμό υπαλλήλων κατά την περίοδο προαγωγών
2003, καθόσον στον πίνακα αυτόν δεν περιλαμβάνονται τα ονόματα των προσφευγόντων, καθώς και των προπαρασκευαστικών της αποφάσεως
αυτής πράξεων, και, επικουρικώς, της αποφάσεως περί χορηγήσεως των μορίων προαγωγής για την περίοδο αξιολογήσεως 2003.
Απόφαση: Η προσφυγή απορρίπτεται ως προδήλως απαράδεκτη. Κάθε διάδικος φέρει τα δικαστικά του έξοδα.
Περίληψη
Υπάλληλοι – Προσφυγή – Έννομο συμφέρον
(Κανονισμός Υπηρεσιακής Καταστάσεως των υπαλλήλων, άρθρα 90 και 91)
Είναι προδήλως απαράδεκτη προσφυγή που ασκεί υπάλληλος με αντικείμενο, κυρίως, την ακύρωση του πίνακα των προαχθέντων κατά
βαθμό υπαλλήλων κατά την περίοδο προαγωγών, καθόσον στον πίνακα αυτόν δεν περιλαμβάνεται το όνομα του προσφεύγοντος, καθώς
και, επικουρικώς, την ακύρωση της αποφάσεως περί χορηγήσεως των μορίων προαγωγής στον προσφεύγοντα, όταν ο τελευταίος δεν
προσκομίζει, με τα έγγραφά του, κανένα συγκεκριμένο στοιχείο όσον αφορά την προσωπική του κατάσταση σε σχέση με την εν λόγω
περίοδο προαγωγών, όπως, ειδικότερα, τον βαθμό του, την προϋπηρεσία του στον βαθμό, τον αριθμό των μορίων προαγωγής που έχει
λάβει συνολικά και στις επιμέρους κατηγορίες και το κατώφλι προαγωγών που ισχύει για τον συγκεκριμένο βαθμό, με αποτέλεσμα
να μην μπορεί να θεμελιώσει έννομο συμφέρον για την άσκηση της προσφυγής.
Επιπλέον, όταν, με τα έγγραφά του, ο προσφεύγων χρησιμοποιεί γενικούς και αφηρημένους όρους για να αμφισβητήσει, μεταξύ άλλων,
τη χορήγηση μορίων προαγωγής ορισμένων κατηγοριών χωρίς να επισημαίνει με ποιον τρόπο η χορήγηση αυτή επηρεάζει τα ατομικά
του συμφέροντα, χωρίς να εκθέτει την προσωπική του περίπτωση και χωρίς να αποδεικνύει αιτιώδη σύνδεσμο μεταξύ των προβαλλομένων
αιτιάσεων και της ατομικής του κατάστασης, οι αιτιάσεις αυτές δεν αφορούν τη προσωπική του έννομη κατάσταση, αλλά τη γενική
κατάσταση του προσωπικού του θεσμικού οργάνου στο οποίο εργάζεται και δεν μπορούν να στηρίξουν το παραδεκτό της προσφυγής,
δεδομένου ότι ένας υπάλληλος δεν νομιμοποιείται να ασκήσει προσφυγή υπέρ του νόμου ή προς το συμφέρον των θεσμικών οργάνων
και μπορεί να προβάλλει, προς στήριξη προσφυγής ακυρώσεως, μόνον τις αιτιάσεις που τον αφορούν προσωπικώς.
(βλ. σκέψεις 28 έως 32 και 36)
Παραπομπή: ΔΕΚ, 30 Ιουνίου 1983, 85/82, Schloh κατά Συμβουλίου, Συλλογή 1983, σ. 2105, σκέψη 14· ΠΕΚ, 25 Σεπτεμβρίου 1991,
T‑163/89, Sebastiani κατά Κοινοβουλίου, Συλλογή 1991, σ. II‑715, σκέψη 25